Mos est lex, licet non scripta, et usu jam communi pro lege tenetur, ut de rebus ecclesie quibuslibet, etiam secularibus, per scripture auctoritatem aliquid sub censu concedatur. Quapropter noverint omnes, presentes scilicet et futuri, quia domnus Maiolus, venerabilis pater, quasdam res ad Cluniacum pertinentes monasterium, per consensum omnium fratrum, cuidam viro illustrissimo, nomine Teudberto, ac uxori ejus Raimodi, filioque eorum, nomine Vulrico, per testamentum delegavit. Sunt autem ipse res in pago Matisconensi atque Lugdunensi site: hoc est alodum de Odenti villa, cum vineis et terris et pratis omnique sua integritate, sicut ipse memoratus Teudbertus Sancto Petro contulit; alodum etiam qui est in villa Offenensi, cum vineis et terris, sicuti Abbo, qui extitit noster donator, tenuit. Has ergo res denominatas prefatus abbas atque fratres concedunt ipsis, ut quamdiu vixerint teneant et possideant, et ut obierit Teudbertus, statim alodus de Offeninco villa ad Cluniacum perveniat; similiter etiam et ille de Odento, post finem vitæ eorum, ad ipsum locum deveniat; in censu etiam omni anno pro terris utriusque duos solidos denariorum persolvant, et ut semper et omni tempore vite eorum hæc precaria stabilis permaneat, manibus subterfirmavimus fratribusque corroborari precepimus.